Kværndrup: En 27-årig mand og en 20-årig kvinde er indlagt på OUH efter lørdag eftermiddag ved 16-tiden på motorcykel at være involveret i et færdselsuheld på Bøjdenvej nær Krarup.

Hvordan motorcyklen med parret stødte sammen med den modkørende personbil, er en bilinspektør fra Fyns Politi ved at se nærmere på. Sikkert er det, at ulykken fandt sted i forbindelse med en form for svingning på vejen.

I første omgang lød meldingen, at både manden, som førte motorcyklen, og kvinden, som var passager, var i kritisk tilstand ved indlæggelsen. Kl. 22 lørdag aften oplyser vagthavende ved Fyns Politi, Anders Furbo Therkelsen, at kvinden er indlagt, men at hendes tilstand ikke er kritisk.

Mandens tilstand derimod betegnes som kritisk, men stabil, oplyser vagthavende.

Politiet kan endnu ikke oplyser nærmere om de tilskadekomnes alder eller hjemby.

Parret kom kørende på en motorcykel, da en modkørende bil pludselig drejede ud foran dem, fortæller vagtchef Milan Holck Nielsen søndag morgen til Eb.dk.

- En bilist skal foretage et venstresving og overser motorcyklen, der kommer kørende i modsat retning. Bilisten kører lige ud foran dem, siger vagtchefen til mediet.

Den 65-årige kvindelige fører af bilen slap uskadt fra sammenstødet.

Der er ifølge politiet intet, der tyder på, at kvinden var påvirket af alkohol.

- Der er tale om manglende agtpågivenhed, siger Milan Holck Nielsen til Eb.dk.